20. schôdza NR SR - 1.deň - B. popoludní 2
Dátum: 2017-09-07
Poslanec: Krajniak, Milan (SME RODINA)
Druh vystúpenia: Vystúpenie v rozprave

44. Vážené dámy, vážení páni, dá sa vôbec ešte povedať k odvolávaniu ministra Richtera niečo nové? Lebo počúvali sme tu neustále vyhovárania a zatĺkania z úst premiéra Roberta Fica, vyhovárania a zatĺkania z úst ministra Richtera, to sme už počuli všetko stokrát. A predsa len sa mi zdá, že sme na niečo podstatné zabudli. To, o čo by nám malo ísť aj v tomto prípade. Svätý Augustín povedal toto: Štát, ktorý nie je organizovaný na základe spravodlivosti, by sa zmenil iba na veľkú bandu zlodejov. Každý z nás, kto má tú odvahu pozrieť sa našim voličom tvárou v tvár, veľmi dobre vie, že občania sú už dávno, žiaľ, presvedčení, že tá premena tohto štátu na veľkú bandu zlodejov je takmer dokonaná. Čo s tým chceme robiť? A chceme s tým niečo robiť? Za seba hovorím, že ja si Slovenskú republiku predstavujem ako štát, ktorý má rešpekt a úctu. Nielen rešpekt a úctu občanov Slovenskej republiky, ale aj rešpekt a úctu v zahraničí. Dnes je to, žiaľ, tak, že od tohto štátu nečakajú nič dobré nielen občania Slovenskej republiky, ale po tom, ako premiér Fico zradil strednú Európu vo vzťahu k Európskej únii, žiaľ, už ani naši susedia. Ako obnoviť úctu a rešpekt k tomuto štátu? Asi sa musíme vrátiť k tomu svätému Augustínovi. Asi sa musíme vrátiť späť k tej spravodlivosti. Čo je to spravodlivosť? Spravodlivosť je stav, kedy každý dostane to, čo si zaslúži. To, čo mu patrí. Nuž ako je to teda so spravodlivosťou v tom vašom rezorte, pán minister Richter? Je u vás spravodlivosť vítaná? A ak nie je u vás spravodlivosť vítaná, správate sa k nej aspoň slušne, keď sa snaží ten váš rezort navštíviť? A ak sa k nej nesprávate slušne, zdržali ste sa aspoň toho, aby ste spravodlivosti vykrútili krk, keď sa k vám dobýjala za posledný rok? A keď ležala tá spravodlivosť úplne nahá, bezbranná na zemi, pomohli ste jej? Alebo ste ju namiesto toho znásilnili? Spravodlivosť znamená, že každý dostane to, čo mu patrí. Zaslúžili si tie dievčatá z Galanty, že sa im nedostalo pomoci napriek tomu, že ich rodičia po tom roky volali? Takto si predstavujete spravodlivosť? Spravodlivosť znamená, že každý dostane, čo mu patrí. Zaslúžili si tí ľudia, ktorí mali odvahu a v rezorte ministra Richtera sa ozvali a zverejnili viaceré závažné fakty a skutočnosti, zaslúžili si títo ľudia, že boli vyhodení z práce? Takto si predstavujete spravodlivosť? Čím si zaslúžili vašu podporu? Tí ľudia, ktorí opakovane niekoľkokrát preukázane porušovali zákon, čím si zaslúžili to, že celú tú dobu ste sa ich zastávali? Takto si predstavujete spravodlivosť na Slovensku? Spravodlivosť znamená, že každý dostane... (Prerušenie vystúpenia predsedajúcim.) Glváč Martin, podpredseda NR SR Pani poslankyňa Krištúfková, poprosím, nepoužívať telefón na fotografovanie v sále. Ďakujem. Krajniak, Milan, poslanec NR SR ...že každý dostane to, čo mu patrí. Čo si zaslúži predseda vlády Robert Fico, ktorý po tomto všetkom vyhlásil, že minister Richter má jeho plnú dôveru a všetko, čo sa v tejto kauze udialo, bolo absolútne v poriadku? Takto si predstavujete spravodlivosť? Ja si spravodlivosť predstavujem úplne inak. Spravodlivosť je pre mňa dáma, ku ktorej treba pristupovať s citom džentlmena, s oddanosťou rytiera, s úctou muža. Ako sa správate k spravodlivosti vy? Pod vašou vládou spravodlivosť kvíli a narieka. Spravodlivosť je bitá, zmieta sa v bolestiach, je znevažovaná, strhávate z nej posledné zbytky šiat, nenecháte spravodlivosti ani kúsok dôstojnosti, ktorú si zaslúži. Vy sa nesprávate k spravodlivosti ako k dáme. Vy sa správate k spravodlivosti ako k otrokyni, ktorá vám patrí, ktorá je vašou vecou, s ktorou si môžete robiť, čo sa vám zapáči. Ponižujete ju, zosmiešňujete ju, zneuctievate ju na verejnosti a ešte sa tým aj chválite. To vo vás nezostal ani kúsok citu? Hovorím o cite, pretože na spravodlivosť a pre spravodlivosť treba mať cit. Spravodlivosť je oveľa viac ako nejaký chladný kalkul rozumu. Je to vecou srdca. Keď sa niekomu deje krivda – a v tomto prípade sa diala úplne bezbranným mladým ľuďom – človek to musí najskôr cítiť, musí mať preto v srdci vytvorené miesto, kde ho to aspoň trochu zabolí. A práve táto bolesť človeka prebudí. Vtedy človek zistí, že niečo nie je tak, ako by malo byť, že s niečím treba zjednať nápravu. Dámy a páni, mňa to bolí, keď sa musím pozerať na to, ako dopadli tie dievčatá z Galanty. Bolí ma, keď vidím, ako drogovo závislí mladí ľudia boli zneužívaní a tí, ktorí sa o nich mali postarať, na nich roky kašľali. Ako by do môjho vnútra niekto rýpal špinavým hrdzavým klincom, keď vidím, že ani v takej očividnej situácii nedokážeme nájsť v sebe odvahu, aby sme všetci, nie koalícia alebo opozícia, ale všetci povedali: DOSŤ, toto sa v tomto štáte nesmie diať! Neverím, že v každom z nás – a to je jedno, či sme z vládnej koalície, alebo z opozície, či sme muži, alebo ženy, neverím, že vo vnútri každého z nás sa neskrýva ten ochranca, ktorý nás popchýna chrániť tých slabších, aby sme sa zastali tých, ktorí sa nevedia brániť sami. Našich blízkych, našich detí sa zastávame, vieme sa ich zastať, ale nemali by sme sa ako predstavitelia Slovenskej republiky zastávať všetkých tých, ktorí sa u nás doma nevedia brániť sami? Dámy a páni, keď počúvam v súvislosti s odvolávaním ministra Richtera tie chladné, nezúčastnené slová typu, vy ste nám odvolali Plavčana, tak my vám odvoláme Richtera, alebo však ja viem, že ten Richter nie je o. k., ale z politického hľadiska ho musíme podporiť, chcel by som vás poprosiť iba o malú chvíľku ticha. Ak prestaneme na chvíľu, aspoň na chvíľu vypúšťať zo svojich úst takéto frázy, tak v tom tichu budeme počuť tú spravodlivosť, ako tam v kúte tíško plače. Prestaňme spravodlivosti ubližovať. Či tu nie sme nato, aby tá dáma, tá spravodlivosť bola nami aspoň trošku povznesená a posilnená, aby sme ju aspoň trochu povzbudili, keď potrebuje pomôcť? Nie sme tu nato, aby sme dali občanom Slovenskej republiky nádej, že tu v tomto parlamente je aspoň niekto, v koho môžu dúfať, v koho môžu veriť, na koho sa môžu obrátiť? Dámy a páni, povedzme si to otvorene, občania Slovenskej republiky už dávno neveria v nás. Ich dôveru sme ako politici dávno stratili. Ale naši občania chcú veriť aspoň v spravodlivosť. Majú na to právo, nevezmime im aspoň túto nádej, pomôžme aspoň tej spravodlivosti. Dámy a páni, spravodlivosť je, keď každý dostane to, čo si zaslúži. Kladiem vám jednoduchú otázku: Zaslúži si byť po tomto všetkom Ján Richter ministrom tejto vlády? Zaslúži si byť Ján Richter predstaviteľom štátu, ktorý má mať rešpekt a úctu slovenských občanov? Nezaslúži, nezaslúži a tretíkrát nezaslúži. A čo si zaslúži? Aby bol odvolaný.